open-index/open-wikipedia-markdown huggingface dataset:
ג'ורג' קרטרייט

**ג'ורג' קרטרייט** (באנגלית: **George Cartwright**;) היה קצין צבא אנגלי, סוחר וחוקר בניופאונדלנד ולברדור. על שמו נקרא יישוב בכניסה למפרץ סנדוויץ', שבקנדה.

## משפחה
ג'ורג' קרטרייט נולד במרנהאם בנוטינגהאמשייר, אנגליה, אח בכור לאדמונד קרטרייט, איש הדת וממציא הנול המכני ושל ג'ון קרטרייט, קצין ימי ורפורמטור בפרלמנט האנגלי.

## קריירה צבאית
קרטרייט הפך לצוער באקדמיה המלכותית הצבאית בלונדון כשהיה בן חמש עשרה. תחילה הוא שירת בהודו. בשנת 1759 הועלה לדרגת סגן בהיותו באירלנד. בשנת 1760 היה המזכיר הצבאי של המרקיז של גרנבי בגרמניה וקצין מטה בפיקוד הדוכס פרדיננד מבראונשווייג. בשנת 1762 קיבל את הועלה לדרגת קפטן, חזר לאנגליה משנת 1762 עד 1766.

## מסעות לניופאונדלנד ולברדור
אחיו של ג'ורג' קרטרייט, ג'ון קרטרייט, היה סגן ראשון בספינת חיל הים גורנזי. בשנת 1766 שייט ג'ורג' קרטרייט עם אחיו לאורך חוף ניופאונדלנד בספינת חיל הים הזאת.

בשנת 1768 שט שוב ג'ורג' קרטרייט לניו-פאונדלנד בהפלגתו של ג'ון קרטרייט בניסיון ליצור קשר עם התושבים הילידים  המתגוררים על האי ניופאונדלנד.

בין 1770 ל -1786 הקים ג'ורג' קרטרייט מספר תחנות דייג מכף צ'ארלס למפרץ סנדוויץ' ופיתח שם קשרים עם האינואיטים ואנשי האינו. ההצלחות הכספיות שלו היו מעורבות במקרה הטוב, והנפילות הכלכליות הרבות שלו נגרמו בגלל פשיטות של פריבטירים אמריקאים בשנת 1778.

בשנת 1772 הביא ג'ורג' קרטרייט לאנגליה חמישה אינואיטים מאזור לברדור. עם זאת, לא ברור האם הדבר נעשה בכוח או בשיתוף פעולה עם האנשים שנבחרו. הם נסעו באוניה לאירלנד ואנגליה. הם הובאו לתצוגה באירלנד ואנגליה, ומשכו את תשומת ליבו של המלך ג'ורג' השלישי, ורבים אחרים כולל ציבור גדול. בדומה לילידים אחרים של לונדון בעבר, משפחת האינואיטים הזו הפכה לאטרקציה בלונדון הג'ורג'ית.

במאי 1773 תכנן קרטרייט והאינואיטים שאיתו, את המסע חזרה ללברדור. עם זאת, עוד לפני שעזבו את התמזה, חלקם חלו באבעבועות שחורות. כעבור שלושה שבועות מתו ארבעה מתוכם ורק אשה צעירה נותרה בחיים וחזרה ללברדור. כמעט שנה לאחר מכן, קרטרייט ציין את האסון שהתרחש אחרי שובה של האשה - "האינואיטים של דרום לברדור נמחקו כמעט לחלוטין על ידי המחלה." 

## חזרה לאנגליה
בשנת 1786 שב סופית קרטרייט לאנגליה. הוא פרסם את זכרונותיו בשנת 1792 והמשיך להתעניין בפוליטיקה ובעסקים בלברדור. הוא שירת זמן מסוים במיליציית נוטינגהאם בזמן מלחמות נפוליאון עד 1817.

הוא נפטר 19 במאי 1819 במנספילד, אנגליה. אהבתו ללברדור לא פסקה עד מותו כפי שהוא העיד על כך.

בעיירה קרטרייט, בלברדור, ישנה אנדרטה המנציחה אותו ואת אחיו ג'ון. עליה נכתב: "לזכרו של ג'ורג 'קרטרייט, סרן בגדוד ה-37 של הוד מלכותו ... שבמרץ 1770 התיישב בחוף לברדור ... גם של ג'ון קרטרייט, קצין ימי... ".

## קישורים חיצוניים

## הערות שוליים

קטגוריה:מגלי ארצות בריטים
קטגוריה:אינואיטים
קטגוריה:בריטים שנולדו ב-1740
קטגוריה:בריטים שנפטרו ב-1819
ג'וש טראנק

**ג'ושוע בנג'מין "ג'וש" טראנק** (באנגלית: **Joshua Benjamin "Josh" Trank**; נולד ב-19 בפברואר 1984) הוא במאי קולנוע, תסריטאי ועורך אמריקאי יהודי. הוא ידוע בבימוי סרט המדע הבדיוני "כרוניקה בזמן אמת" משנת 2012, סרט גיבורי העל "ארבעה מופלאים" וסרט הפשע הביוגרפי "קפונה".

## קריירה
במהלך ראיון עם קווין סמית' בפודקאסט "Fatman on Batman", טראנק דן באריכות במקורות הקריירה שלו. הוא תיאר את סרטון היוטיוב שלו "דקירה ביום הולדתה ה-22 של ליה", שהפך פופולרי מאוד בין לילה לאחר יציאתו, כנקודת פריצה משמעותית בקריירה שלו. בעקבות זאת, טראנק עבד על דרמת הטלוויזיה של רשת ספייק "**The Kill Point**" משנת 2007 כתסריטאי, במאי ועורך. ב-2009 ערך את הסרט העצמאי "**מעריץ גדול**", בכיכובו של פאטון אוסוולט. הוא שימש גם כמפיק-שותף והיה לו תפקיד קטן בסרט.

בשנת 2011 ביים טראנק את סרטו העלילתי הראשון, "**[[כרוניקה בזמן אמת]]**", שיצא ב-3 בפברואר 2012 על ידי פוקס המאה העשרים והכניס מעל 125 מיליון דולר ברחבי העולם. עם תקציב של מיליון 12 דולר, הסרט התקבל יפה על ידי המבקרים, והשיג ציון של 85% באתר עגבניות רקובות. עם שחרור הסרט, בגיל 27, טראנק הפך לבמאי הצעיר ביותר שסרטו ניצב במקום הראשון בטבלת שוברי הקופות בארצות הברית, מותיר מאחוריו את סטיבן ספילברג (שהיה בן 28, כשיצא שובר הקופות "מלתעות") וג'יימס קמרון (שהיה בן 30, עם יציאת "שליחות קטלנית"). הסרט עורר התעניינות רבה בו מצד האולפנים בהוליווד ושמו נקשר לסרט הספין-אוף של ספיידרמן מבית סוני, "ונום", הפקת "הכוכב האדום" של האחים וורנר והעיבוד הקולנועי של סוני למשחק הווידאו "Shadow of the Colossus"; עם זאת, טרנק דחה את הפרויקטים הקולנועיים הללו.

טראנק ביים את סרט האתחול "**[[ארבעה מופלאים (סרט, 2015)|ארבעה מופלאים]]**", שיצא באוגוסט 2015. אלא שבניגוד לסרטו הקודם, הסרט לא התקבל יפה על ידי הצופים והמבקרים טראנק ספג ביקורת רבה הפך לנושא למחלוקת כשפרסם ומחק במהירות הודעה בטוויטר לפני יציאת הסרט וטען שהביקורות הגרועות נבעו משינויים שבוצעו על ידי האולפנים משום שבמקור נעשה סרט אחר לגמרי. לא מרוצה באותה מידה מהמוצר המוגמר, השחקן טובי קבל, שעבד עם טראנק על הסרט, תמך בטענתו של טראנק.

ביוני 2014 הוכרז כי טראנק יביים סרט נפרד בסדרת "מלחמת הכוכבים", אך הוא עזב את הפרויקט פחות משנה לאחר מכן. טראנק ציין שזו הייתה החלטה אישית, אולם בכמה כלי תקשורת נמסר כי הוא פוטר מהפרויקט בגלל סוגיות שעלו במהלך הפקת "ארבעה מופלאים", בעיקר חוסר תקשורת עם מפיקי הסרט וכי לוקאס פילם החליטה לחפש במאי אחר. בריאיון ל"לוס אנג'לס טיימס" הוא אמר שהסיבה שעזב את הסרט היא מפני שהוא רצה לעשות משהו מקורי ובקנה מידה קטן יותר, בשל כמות הביקורות שספג ברשתות החברתיות במהלך צילומי "ארבעה מופלאים".

טראנק כתב וביים את "'''קפונה'''", סרט ביוגרפי אודות אל קפונה, עם טום הארדי בתפקיד הראשי. הוא יצא כווידאו לפי דרישה ב-12 במאי 2020.

## חיים אישיים
ג'ושוע בנג'מין טראנק נולד בלוס אנג'לס, הוא בוגר בית הספר התיכון בוורלי הילס משנת 2002. בתחילת אוקטובר 2013 התחתן עם התסריטאית קריסטין ור לינדן, הם התגרשו בשנת 2017. אביו, ריצ'רד טראנק, הוא זוכה פרס האוסקר ובמאי סרטים תיעודיים.

## פילמוגרפיה

## פרסים ומועמדויות

## קישורים חיצוניים

## הערות שוליים

קטגוריה:במאי טלוויזיה יהודים אמריקאים
קטגוריה:זוכי פרס פטל הזהב: במאים
קטגוריה:עורכי קולנוע אמריקאים
קטגוריה:עורכי קולנוע יהודים
קטגוריה:תסריטאים יהודים אמריקאים
קטגוריה:אמריקאים שנולדו ב-1984
פרדריק לייטון

**פרדריק לייטון** (באנגלית: **Frederic Leighton**; 1830, סקרבורו – 1896, לונדון) היה צייר ופסל בריטי. עבודותיו עוסקות בנושאים מיתולוגיים, קלאסיים ומקראיים, בסגנון אקדמי.
## ביוגרפיה
לייטון החל את לימודי האמנות שלו אצל האמן האוסטרי אדוארד וואן שטיינל ובהמשך אצל הצייר האיטלקי ג'ובאני קוסטה.

בגיל 17 הוא פגש את הפילוסופ הגרמני ארתור שופנהאואר בפרנקפורט וצייר את דיוקנו, בגיל 24 עבר לפירנצה שם למד באקדמיה לאמנויות יפות, בין השנים 1855 עד 1859 עבר לפריז שם פגש את ז'אן-אוגוסט-דומיניק אנגר, אז'ן דלקרואה, ז'אן-בטיסט קאמי קורו, ואת ז'אן-פרנסואה מילה.

בשנת 1860 עבר ללונדון וחבר לקבוצת ציירים, משוררים, מבקרים ופסלים אנגליים בשם האחווה הפרה-רפאליטית, בשנת 1864 הוא חבר למוסד האמנות הבריטי האקדמיה המלכותית לאמנויות ובשנת 1878 מונה לנשיאו למשך שמונה שנים, בשנת 1900 ציוריו ייצגו את בריטניה בתערוכה העולמית של פריז (1900), היה מהוגי התנועה האסתטית, תנועה שחרתה על דגלה את האסתטיקה והיופי, כאידיאל עליון בכל תחומי החיים.

קיבל תואר אצולה בריטי, והספיק לאחוז בתואר במשך יום אחד עד למותו.

## גלריה

קובץ:Frederic Lord Leighton-The Sluggard-Victoria and Albert Museum.jpg|העצלן במוזיאון ויקטוריה ואלברט
קובץ:Frederic Lord Leighton-An Athlete Struggling with a Python-Royal Academy of Arts-2.jpg|אתלט נאבק בפיתון באקדמיה המלכותית לאמנויות
קובץ:Leighton Captive Andromache.jpg|אנדרומאכה בשבי
קובץ:Frederic Leighton, 1st Baron Leighton of Stretton - Jonathan’s Token to David - Google Art Project.jpg|יהונתן מורה לנערו להביא אליו את החצים אשר ירה על מנת להזהיר את דוד
קובץ:Frederick Leighton- Elijah in the Wilderness.jpg|אליהו במדבר
קובץ:Lord Frederick Leighton FLL006.jpg|דדלוס ואיקרוס
קובץ:Flaming June, by Frederic Lord Leighton (1830-1896).jpg|להבות יוני במוזיאון לאמנות בפונסה
קובץ:Frederic Leighton-Orfeo ed Euridice-1864.jpg|אורפיאוס עומד להביט באורידיקה
קובץ:Hercules Wrestling with Death for the Body of Alcestis, by Frederic Lord Leighton, England, c. 1869-1871, oil on canvas - Wadsworth Atheneum - Hartford, CT - DSC05068.jpg|הרקולס נלחם בתנטוס להשבת אלקסטיס לעולם החיים במוזיאון ואדסוורת אתניאום
קובץ:Frederic Leighton - The Garden of the Hesperides.jpg|"גני הספרידות"
קובץ:1869 Frederic Leighton - Electra at the Tomb of Agamemnon.jpg|אלקטרה ליד קברו של אביה אגממנון
קובץ:Frederic, Lord Leighton - Perseus and Andromeda - Google Art Project.jpg|פרסאוס ואנדרומדה
קובץ:Burton's House-Damasacus- by Frederic Leighton 1871.jpg|ביתם של איזבל וריצ'רד פרנסיס ברטון בדמשק, סביבות 1870
קובץ:Leighton-The Fisherman and the Syren-c. 1856-1858.jpg|הדייג והסירנה  בהשראת שיר "הדייג"  של גתה במוזיאון וגלריה לאמנות בריסטול
קובץ:Leighton, Frederick - Old Damascus, Jew's Quarter.jpg|"קטיף האתרוגים" בבית פרחי בדמשק
File:Antigoneleigh.jpg|אנטיגונה


## קישורים חיצוניים

* 
* 

קטגוריה:ציירים בריטים
קטגוריה:פסלים אנגלים
קטגוריה:בריטים שנולדו ב-1830
קטגוריה:בריטים שנפטרו ב-1896
קטגוריה:מונצחים בשלט כחול של ארגון המורשת האנגלית
קטגוריה:זוכי פרס רומא
קטגוריה:מעוטרי אות לגיון הכבוד
החורש (בצלאל)

"**החורש**" או "**החורש בשדה**" הוא מוטיב עיטורי שכיח ביצירות בצלאל, בית מדרש לאמנות ולמלאכות-אמנות מן השנים 1911–1929.

## תיאור
דמות "החורש" היא דמותו של יהודי-תימני, בעל חזות תנכי"ת, החורש במחרשה הרתומה לזוג שוורים. הוא מוצג בזווית אלכסונית, המעניקה לתיאור עומק. התיאור עוצב בבצלאל, בית מדרש לאמנות ולמלאכות-אמנות באזור השנים 1911–1913. מעצבו איננו ידוע, אך ייחסו אותו בעבר לזאב רבן או לאריך גולדברג. מוטיב חקלאי זה שימש כביטוי ציוני לקשר שבין העם היהודי לאדמת ארץ-ישראל. ברוב המקומות, מוצג החורש בתוך פורמט מעוגל של מעין מדליון בקוטר של כ-13–14 ס"מ.

בצלחת עם מוטיב זה הנמצאת באוסף מוזיאון ישראל (1912–1929), לדוגמה, מופיע החורש בתוך מדליון במרכזה של צלחת נוי שסביבה דגם עיטורי של חיטה. תחת המדליון מופיעה הכתובת "עבד אדמתו ישבע לחם", הלקוחה ממשלי (יב: יא) והכתובת "הזורעים בדמעה ברנה יקצורו", הלקוחה מתהילים (קכו: ה). בשנת 1913 הופיע "החורש" גם במרכז כריכתו של "ספר הזהב השני של הקרן הקיימת לישראל, שנוצר בבית-הספר. סביב לוח מרכזי זו שובצו תבליטים נוספים, ובהם דמויות נוספות של חקלאים ופועלים.

במשך השנים הפך החורש לדימוי רווח בעבודות של ממשיכי "בצלאל". האומן שמואל קרצ'מר, עשה שימוש בדגם זה בסיכות שנוצרו עבור "החלוץ". השימוש במוטיב זה נמשך עד לשנות ה-50–60 של המאה ה-20, אז נעשה שימוש בעיצוב זה בהטבעה על לוחות נחושת ששימשו לעיטור אלבומי תמונות. בעבודות אלו לא נשמר הפורמט העגול, וגם איכות ההטבעה הייתה ירודה. לצד עיצוב זה נוצרו עוד כמה דגמים של דמות החורש. בין היתר יצר ידוע תיאור של חורש עם גמל לרגלי מגדל דוד.

## גלריה

קובץ:ירושלים - ספרי הזהב ,כרכים א' ו- ב'-JNF016557.jpeg|ספר הזהב הראשון (משמאל) והשני (מימין) של קק"ל
קובץ:חורש קרצמר.jpg|"החלוץ", סיכה מתוצרת שמואל קרצ'מר (1920–1940?)
קובץ:החורש אלבום.jpg|החורש, תבליט נחושת על כריכת אלבום (1950–1970)


## הערות שוליים

קטגוריה:זאב רבן
קטגוריה:בצלאל, בית מדרש לאמנות ולמלאכות-אמנות
קטגוריה:אמנות יהודית
קטגוריה:תבליטים
קטגוריה:איקונוגרפיה ציונית
The Best So Far

**The Best So Far** (בעברית: **הטוב ביותר עד כה**) הוא אלבום הלהיטים השלישי של הזמרת האמריקאית טוני ברקסטון אשר הופץ באופן אקסקלוסיבי בברזיל. האלבום מכיל את 14 השירים המצליחים ביותר בקריירה שלה ברקסטון כמו השירים "Un-Break My Heart", "He Wasn't Man Enough" ו-"Breathe Again".

עם יציאתו נכנס אלבום הלהיטים אל המקום השני במצעד האלבומים שבברזיל.

## רקע
אלבום הלהיטים יצא במקביל לאלבום האוסף The Essential Toni Braxton, אשר יצא בשאר העולם מלבד ברזיל. כל השירים אשר הופיעו ב-"The Essential" הופיעו גם באלבום הלהיטים הזה, מלבד השיר "Spanish Guitar", שהופיע באלבום הלהיטים הזה, אך באלבום השני הופיע במקומו רמיקס לשיר "Royal Garden".

בנוסף לכך, אלבום הלהיטים זכה להצלחה בברזיל כאשר הגיע למקום השני במצעד האלבומים הברזילאי ולמעמד פלטינה ברזילאית.

## מיקומי שיא

## נתוני מכירות

## קישורים חיצוניים

## הערות שוליים

קטגוריה:אלבומי טוני ברקסטון
קטגוריה:אלבומי אוסף באנגלית
קטגוריה:אלבומים שהופקו על ידי דייוויד פוסטר
Destiny's Child Video Anthology

**Destiny's Child Video Anthology** (בעברית: **אנתולוגיית וידאו של דסטיניז צ'יילד**) הוא אלבום הווידאו הרביעי של להקת הבנות האמריקאית דסטיניז צ'יילד אשר יצא לאור ב-21 במאי 2013 על ידי חברת התקליטים קולומביה.

האלבום מכיל 16 קליפים אשר הלהקה צילמה במהלך הקריירה שלה.

## הפקה וביקורת
הוא הופק על ידי אקיל בראון, בנות הלהקה ואביה של ביונסה מת'יו נואלס אשר שימשו במפיקים בפועל. על מנת לקדם את האלבום הציעו הלהקה לחברות הוצאה לאור עותקים של האלבום כדי לחלק לקוראים שלהם דרך האינטרנט.

עם יציאתו, האלבום קיבל ביקורות חיוביות מהמבקרים ששיבחו את הוויזואליה של הקליפים והכוריאוגרפיות שלהם.

## רקע והוצאה
אלבום זה יצא לאור כחלק ממהדורה מיוחדת של סוני מיוזיק וחברת הבת שלה לגסי רקורדס וזהו גם היה האלבום האחרון שיצא לאור דרך מהדורה זו. עטיפת האלבום בו נראות בנות הלהקה בשמלות המדמות זנבות של בתולות ים נלקחה מתוך הקליפ לשיר "Cater 2 U" בו נראו בנות הלהקה באותן השמלות. לקראת הפצת האלבום הלהקה שיתפה פעולה עם אתר TheDrop.fm אשר הציע לקוראיו כחלק מרכישת הספרים את האלבום במתנה ביחד עם חולצות טריקו וספר ההופעות של הלהקה.

בנוסף לכך, מגזין Jet ארגן תחרות ובמסגרתה חולקו 5 עותקים בחינם של האלבום וגם מגזין Juicy ארגן תחרות דומה.

## רשימת רצועות

## קישורים חיצוניים

## הערות שוליים

קטגוריה:אלבומי וידאו מ-2013
קטגוריה:אלבומי דסטיניז צ'יילד
קטגוריה:אלבומי וידאו באנגלית
קטגוריה:אלבומי חברת קולומביה רקורדס
פלום

**פלום** (בנורווגית: **Flåm**) הוא כפר מתויר במחוז סוגן והפיורדים אשר במערב נורווגיה. הכפר ממוקם בעמק פלומסדאלן אשר נמצא בקצה הפיורד נרייפיורד.

בשנת 2014 מנתה אוכלוסיית הכפר 350 תושבים.

## היסטוריה
בשנת 1670 נבנתה כנסיית פלום, שהחליפה כנסיית לוחות עתיקה.

בשנת 1923 החליט הפרלמנט הנורווגי לממן את הקמת מסילת קו פלום. בשנת 1942 החלה הפעלה סדירה של רכבות (מונעות קיטור) בקו פלום.

## תחבורה
שדה התעופה הקרוב ביותר לכפר הוא שדה התעופה סוגנדאל שממוקם במרחק 70 קילומטרים מפלום.

כביש E16 בין אוסלו לברגן עובר בפלום.

## תיירות
החל מסוף המאה ה-19 הכפר מהווה יעד תיירותי פופולרי. כיום מגיעים לכפר קרוב ל-450,000 מבקרים בשנה. רובם מגיעים לכפר באמצעות רכבת בקו פלום (שאורכו 20 קילומטרים) העובר בין פלום למירדאל אשר היא אחת ממסילות הרכבת התלולות ביותר בעולם. בבניין תחנת הרכבת הישן של פלום נמצא כיום מוזיאון המוקדש לקו פלום.

בנמל של פלום עוגנות כ-160 אוניות שייט בשנה.

## גלריה

Kjosfossen.jpg|מפל שוספוס אשר נמצא בפאתי הכפר בו עוצרות הרכבות בקו רכבת פלום בדרכן ליישוב
Trainstationinflam.jpg|תיירים בתחנת הרכבת בפלום
Flåm 51.jpg|נמל פלום
View of the Aurlandsfjord, Aurlandsvangen and Flam from below the Prest Summit.jpg|מבט על פלום מהר סמוך
MSC Fantasia in Flåm (1).jpg|MSC Fantasia עוגנת בפלום
Flåm Norway P&O MV Britannia.jpg|P&O MV Britannia עוגנת בפלום 


## קישורים חיצוניים

* 
* מצלמת רשת בפלום

קטגוריה:נורווגיה: יישובים
Destiny's Child: The Untold Story Presents Girls Tyme

**Destiny's Child: The Untold Story Presents Girls Tyme** (בעברית: **דסטיניז צ'יילד: הסיפור שלא סופר מבית גירלס טיים**) הוא אלבום אוסף של להקת הבנות האמריקאית דסטיניז צ'יילד אשר יצא לאור ב-2 בדצמבר 2019, על ידי חברת התקליטים "Trinitee Urban Records".

שם האלבום נובע מהשם שהיה ללהקה בהתחלה לפני שהתפרסמה: "Girls Tyme".

המטרה של יציאת האלבום לא אושרה עד כה אך הרבה משערים שזוהי ההתחלה של התאחדות הלהקה מחדש.

## רקע
ב-25 באוקטובר 2019, מת'יו נואלס מנהל הלהקה לשעבר הודיע כי הוא יוציא בדצמבר אלבום אוסף של הלהקה, עם שירים של הלהקה שלעולם לא פורסמו והוקלטו עוד בימים בהם היו נערות ונקראו תחת השם "גירלס טיים" וחשף את שם האלבום ומועד היציאה שלו בסרטון שפרסם.

האלבום שוחרר לפלטפורמות הסטרימינג ול-iTunes ביחד עם ספר בעל אותו השם.

## רשימת רצועות
# ""
# "I Wanna Be Where You Are"
# "Sunshine"
# "Say It Ain't So"
# "Boy I Want You"
# "Girls Tyme Fun"
# "632-5792"
# "Boyfriend"
# "Teacher Fried My Brain"
# "When I Laid My Eyes On You"
# "In My City"
# "Hip House"
# "Blue Velvet"
# "Take Em 2 Another Level"
# "Talking 'Bout My Baby"

## קישורים חיצוניים

## הערות שוליים

קטגוריה:אלבומי דסטיניז צ'יילד
פול פיי

**פול ברג'ס פיי הבן** (באנגלית: **Paul Burgess Fay Jr.**; 8 ביולי 1918 – 23 בספטמבר 2009) היה מזכיר הצי של ארצות הברית בפועל במהלך חודש נובמבר 1963, החודש האחרון לכהונתו של נשיא ארצות הברית ג'ון פיצג'רלד קנדי, שהיה ידידו הקרוב.

## ביוגרפיה
פול פיי נולד בסן פרנסיסקו, קליפורניה לפול ברג'ס פיי האב ולרעייתו, קתרין אוליבר פיי. הוא התחנך בבית הספר תאצ'ר שבאוג'יי, קליפורניה, ולמד באוניברסיטת סטנפורד. ב-1941, לאחר סיום לימודיו בסטנפורד, הוא עבד בחברת הבנייה של אביו שעסקה בעבודות ריצוף באזור מפרץ סן פרנסיסקו. 
### שירות בצי
עם הצטרפותה של ארצות הברית למלחמת העולם השנייה, לאחר המתקפה על פרל הארבור, הוא התגייס לצי ארצות הברית. הוא עבר הכשרה בבית הספר לקצינים של הצי והוצב לאימונים בטרפדת סיור במלוויל, רוד איילנד, שם ג'ון קנדי היה מדריכו. השניים הוצבו יחדיו באותו בסיס בדרום האוקיינוס השקט, אם כי הם לא צוותו על אותו כלי שיט. במהלך המלחמה עוטר פיי בכוכב הארד, כאשר סירתו נפגעה על ידי טורפדו שהוטל על ידי מטוס יפני, שבקע חור בגוף הסירה מתחת לפני המים אך לא התפוצץ. פיי הצליח להשיב את הסירה לבסיס שם היא הוטבעה.

עם תום שירותו הצבאי שב פיי לארצות הברית וחזר לעבוד בחברה של אביו. ב-5 באוקטובר 1946 הוא נשא לאישה את אניטה מרקוס ונולדו להם שלושה ילדים.
### פעילות פוליטית
פיי וקנדי הפכו לידידים קרובים ופיי היה פעיל במסעי הבחירות של קנדי כאשר זה האחרון התמודד על מושב בבית הנבחרים, לאחר מכן על מושב בסנאט, ולבסוף, כאשר הוא התמודד בבחירות לנשיאות של 1960. בחתונתו של קנדי שימש פיי כסדרן.

ב-1961, עם בחירתו של קנדי כנשיא מונה פיי כתת-מזכיר הצי, על אף התנגדותו של מזכיר ההגנה רוברט מקנמארה. בחודש נובמבר 1963 שימש פיי כמזכיר הצי בפועל ולאחר רצח קנדי הוא התפטר והמשיך לשמש כתת-מזכיר הצי עד 1965. 
### שנותיו האחרונות
ב-1966 הוא כתב ספר על קנדי,שהיה לרב-מכר, "העונג שבחברתו" (The Pleasure of His Company).

ב-1967 נמכרה חברת הבנייה המשפחתית של פיי והוא ייסד חברת השקעות. הוא היה דירקטור בשתי חברות פיננסיות וחבר בחבר הנאמנים של קרן מכללת המלחמה של הצי.

פול פיי נפטר בביתו בוודסייד, קליפורניה ב-23 בספטמבר 2009, לאחר ששנים רבות לפני כן סבל ממחלת אלצהיימר. הוא נטמן בבית הקברות הולי קרוס בקולמה, קליפורניה.

## קישורים חיצוניים

* 
* "JFK-friend Paul 'Red' Fay dies in Woodside". The Menlo Park Almanac. 25 September 2009.
* Holley, Joe (30 September 2009). "Paul B. Fay Jr., 91 Friend to JFK in War and in Washington". Washington Post. 
* Nolte, Carl (28 September 2009). "Paul Fay - ex-Navy official, JFK friend - dies". San Francisco Chronicle.

קטגוריה:אמריקאים ילידי קליפורניה
קטגוריה:סן פרנסיסקו: אישים
קטגוריה:מזכירי הצי של ארצות הברית
קטגוריה:בוגרי אוניברסיטת סטנפורד
קטגוריה:קצינים וחוגרים בצי ארצות הברית
קטגוריה:קצינים אמריקאים במלחמת העולם השנייה
קטגוריה:אמריקאים שנולדו ב-1918
קטגוריה:אמריקאים שנפטרו ב-2009
Rock and Roll (שיר של לד זפלין)

"**Rock and Roll**" (בעברית: "**[[רוק אנד רול]]**") הוא שיר של להקת הרוק הבריטית לד זפלין. השיר הוא הרצועה השנייה ששוחררה מתוך האלבום הרביעי של ההלקה, Led Zeppelin IV, אשר שוחרר בשנת 1971. השיר מכיל הופעת אורח של הפסנתרן והמייסד המקורי של הרולינג סטונז, איאן סטיוארט. בשנת 1972, מבקר המוזיקה והעיתונאי האמריקאי רוברט כריסטגאו כינה אותו "פשוט שיר ההארד-רוק הדינמי ביותר במוזיקה". השיר נחשב לאחד מהמצליחים של הלהקה וביחד עם Black Dog ו-Stairway to Heaven לאחד מלהיטי האלבום.

## תוכן השיר
השיר מדבר על להקה אשר מעוניינת לחזור אל תוך הרוק אנד רול, הלהקה מציינת בשיר שעבר הרבה זמן מאז שהתעסקה ברוק אנד רול ומענויינת לחזור לזה. השיר גדל מתוך הרגל של הלהקה להתחמם תוך כדי ניגון של השיר Keep A-Knockin' של ליטל ריצ'רד והשיר פשוט התפתח משם. בזמן יצירת האלבום Led Zeppelin IV נתקלה הלהקה במחסום כתיבה, דבר שהוביל לייאוש אותו הוציא פייג' על הגיטרה ובכך נוצר הסולו האגרסיבי בשיר. השיר מסתיים בסולו תופים קצר של בונהם, אשר נחשב לאחד מסימני ההיכר שלו וזה אחד מהקטעים האהובים ביותר על רבים ממעריצי הלהקה.

## משתתפים
על פי ז'אן-מישל גודון ופיליפ מרגוטין:
* רוברט פלאנט - שירה, תוף מרים
* ג'ימי פייג' - גיטרות
* ג'ון פול ג'ונס - בס
* ג'ון בונהם - תופים
* איאן סטיוארט - פסנתר

## קישורים חיצוניים

קטגוריה:שירים באנגלית
קטגוריה:שירים על מוזיקת רוק
קטגוריה:סינגלים בהוצאת אטלנטיק רקורדס
קטגוריה:שירי 1971
קטגוריה:שירי לד זפלין
רשימה של איברי רבייה זכריים ונקביים הקשורים זה לזה

רשימה זו של **איברי רבייה זכריים ונקביים הקשורים זה לזה** מציגה את הקשרים בין איברי הרבייה הזכרים והנקביים והתפתחות מערכת הרבייה, וכיצד הם חולקים אופן התפתחותי משותף. זה הופך אותם להומולוגים ביולוגיים. איברים אלה מובדלים באיברי המין אצל גברים ואצל נשים.

## רשימה

## איברים חיצוניים
ממוזער|247x247 פיקסלים|שלבים בהתפתחות אברי המין החיצוניים אצל הזכר והנקבה: A) לא מובחן; B) נקבה; C) זכר; D) נקבה; E) זכר; F) נקבה.
איברי המין החיצוניים של גברים ושל נשים הם ממקור כמעט זהה. מקורם מהתלולית הגניטלית היוצרת קדמי לחפת הביבי.

התלולית הגניטלית של עובר בן שמונה שבועות זהה בשני המינים. לשניהם אזור העטרה, שיימשך ליצירת עטרת הדגדגן (אצל נקבות) או עטרת הפין (אצל זכרים), חפת וחריץ אורוגניטליים, ותלולית אנאלית. עד השבוע העשירי לערך, איברי המין החיצוניים עדיין דומים.

קטגוריה:מערכת הרבייה
דוד בוארון

**דוד בוארון** (נולד ב-13 במרץ 1959) הוא כדורגלן עבר ישראלי, ששיחק בעמדת המגן הימני.

## קריירה
דוד בוארון גדל במושב שדה עוזיהו והתחיל בקבוצת הנוער והבוגרים של הפועל שדה עוזיהו בליגה ג'. בגיל 17 עבר לקבוצת הפועל אשדוד ששיחקה בליגה הארצית וערך את הופעת הבכורה מול הפועל טירת כרמל. בוארון שיחק שנתיים בהפועל אשדוד, בעונת הבכורה ירד איתה לליגה א' והמשיך עוד עונה.

בעונת 1980–1981 הצטרף לקבוצת מכבי יבנה ששיחקה בליגה הארצית. ביבנה בוארון היה שחקן הרכב והעפיל עימה לליגה הלאומית בסיום עונת 1981–1982. בעונת 1984–1985 זכה עם מכבי יבנה בגביע הטוטו. בסך הכל שיחק בוארון ביבנה 9 עונות ברציפות, מהן 4 בליגה הארצית ו-5 עונות בליגה הלאומית. לזכותו בישולים ושערים רבים שהבקיע מעמדת המגן.

בעונת 1989–1990 עזב בוארון את מכבי יבנה והצטרף לקבוצת מכבי עירוני אשדוד מליגה א' דרום, איתה העפיל בסיום העונה לליגה הארצית דרך משחקני המבחן. בעונה שלאחר מכן שבר את רגלו במהלך משחק באמצע העונה, פציעה שגרמה לו לפרוש ממשחק.

## תארים כשחקן
**[[גביע הטוטו]]**
***זכייה (1)**: עונת 1984–1985

## חיים אישיים
בוארון מתגורר במושב שדה עוזיהו ומאז הפרישה עובד כמפקח בווטרינריה העירונית של עיריית אשדוד.

## הערות שוליים

קטגוריה:כדורגלנים ישראלים
קטגוריה:מגני כדורגל ישראלים
קטגוריה:כדורגלני הפועל אשדוד
קטגוריה:כדורגלני מכבי יבנה
קטגוריה:כדורגלני מכבי עירוני אשדוד
קטגוריה:אנשי המושב
קטגוריה:מועצה אזורית באר טוביה: אישים
קטגוריה:ישראלים שנולדו ב-1959
מרקוס יוליוס אלכסנדר

**מרקוס יוליוס אלכסנדר** (16–44 לספירה) היה סוחר יהודי אלכסנדרוני ממשפחה עשירה, בנו של אלכסנדר האלבארכס, אחיו הצעיר של טיבריוס יוליוס אלכסנדר ובעלה הראשון של הנסיכה ברניקי.

## ביוגרפיה
מרקוס נולד וגדל באלכסנדריה, מצרים. דודו מצד אביו היה הפילוסוף פילון.
לדברי יוסף בן מתתיהו, אלכסנדר האלבארכס היה ראשון בקרב יהודי אלכסנדריה בייחוס משפחתו ובעושרו.
היה זה סבו מצד אביו או הסבא רבא מצד אביו, שקיבל אזרחות רומאית מהדיקטטור הרומי יוליוס קיסר. לאבותיו ולמשפחתו היו קשרים חברתיים וקשרים לכהונה ביהודה, לשושלת החשמונאית, לשושלת ההרודיאנית ולשושלת היוליו-קלאודית ברומא.

השם "מרקוס יוליוס אלכסנדר" נמצא על גבי כמה אוסטרקונים וייתכן מאוד כי מדובר באותו אדם. מרקוס היה מעורב במסחר באזור תבאיס  במצרים.

אלכסנדר האלבארכס והמלך אגריפס הראשון היו חברים ותיקים. בשנת 41 סידר אגריפס את נישואי בתו ברניקי למרקוס, בהיותה עוד נערה צעירה.
זהו אחד משלושה מקרים בלבד, בהם בת לשושלת ההרודיאנית נישאה לאיש שאינו ידוע כמלך, כנסיך, או כבן משפחת הורדוס בעצמו. ייתכן ונישואין אלו היו קשורים בהלוואה הכספית הגדולה שהעניק אביו של מרקוס להוריה של ברניקי מספר שנים קודם לכן. יוסף בן מתתיהו מספר כי מרקוס היה בעלה הראשון של ברניקי, אולם לא מציין אם גם ברניקי הייתה אשתו הראשונה.
נישואין אלו היו קצרים, מכיוון שמרקוס נפטר לפני אוגוסט שנת 44. ככל הנראה לא היו לו ילדים. מאוחר יותר נישאה ברניקי לדודה מצד אביה, הורדוס.

## הערות שוליים

קטגוריה:יהודי אלכסנדריה הרומית
קטגוריה:יהודי תקופת בית שני
קטגוריה:ילידי 16
קטגוריה:נפטרים ב-44
קטגוריה:יהודים במאה ה-1
בריטניה (סדרת טלוויזיה)

**בריטניה** (באנגלית: **Britannia**) היא סדרת דרמת פנטזיה היסטורית שכתב גֵ'ז באטרוורת'. העונה הראשונה בת תשעה פרקים הופקה על ידי סקיי ופריים וידאו. מככבים בסדרה קלי ריילי, דייוויד מוריסי, זואי ואנאמייקר, מקנזי קרוק, ניקולאי לי קאס ואלינור וורת'ינגטון קוקס. שידור הבכורה של הסדרה בממלכה המאוחדת היה בערוץ Sky Atlantic ב-18 בינואר 2018, ובארצות הברית בפריים וידאו ב-26 בינואר 2018.

## תקציר עלילה
הסדרה מתרחשת בשנת 43 לספירה והיא עוקבת אחר כיבוש בריטניה על ידי הרומאים. ארץ מסתורית הנשלטת בידי נשים לוחמות פראיות ודרואידים חזקים שיכולים לתעל את הכוח העוצמתי של השאול. היריבות הקלטיות קרה ואנטדיה חייבות לשתף פעולה כדי להילחם בפולשים הרומאים בהנהגתו של אולוס פלאוטיוס.

## צוות השחקנים והדמויות
### רומאים
* דייוויד מוריסי – אולוס פלאוטיוס
* פורטונטו סרלינו – אספסיאנוס
* הוגו ספיר – לוסיוס
* דניאל קלטגירונה – ברוטוס
* ארון פייר – אנטוניוס
* זאקי איסמעיל – פילו
* גרשווין יוסטאש – ויטוס
* רנה זאגר – דסימוס (תפקיד אורח)
* ג'רארד מונקו – עריק רומאי
* סטיב פמברטון – קלאודיוס
* ג'ון מרקז – פליקס

### שבט הקאנטי
* קלי ריילי – קרה
* איאן מקדרמיד – המלך פלנור
* ג'וליאן ריינד-טוט – פלאן
* אנאבל סקולי – אמינה
* סמנתה קולי – אנדרה
* בארי וורד – סוייר
* קאלי קוק – איסלין
* אלינור וורת'ינגטון קוקס – קייט

### שבט הרגני
* זואי ואנאמייקר – המלכה אנטדיה
* ג'ו ארמסטרונג – גילדס
* ליאנה קורנל – אניה

### דרואידים
* מקנזי קרוק – וראן והארקה
* ג'ודי מקני – וילה
* ג'ק רות' – אוסיאן
* דייוויד בראדלי – קווין
* אביגיל רייס – זקנה
* פיטר הוסקינג – זקן

### אחרים
* ניקולאי לי קאס – דיביס / המנודה
* סטנלי ובר – לידון הגאלי
* גארי אוליב – ג'הוטאמיסו
* טולגה סאפר – עזיז
* לורה דונלי – הלה

## פרקים

### עונה ראשונה

### עונה שנייה

## הפקה
את העונה הראשונה הפיקו ריק מקאלום, סרטי ורטיגו והפקות ניל סטריט. הסדרה צולמה באתרים בצ'כיה ובוויילס. רוב הדיאלוגים בסדרה הם באנגלית, שמייצגת את השפה לטינית וולגרית, אותה מדברים הרומאים, והבריטונית אותה דוברים הקלטים. בסדרה משתמשים גם בשפות הלטינית והוולשית.

במרץ 2018 פורסם שסקיי אטלנטיק חידשה את הסדרה לעונה שנייה.

## קישורים חיצוניים
* 

## הערות שוליים

קטגוריה:סדרות דרמה אמריקאיות
קטגוריה:סדרות טלוויזיה בריטיות שעלו לשידור בשנות ה-2010
קטגוריה:סדרות טלוויזיה מקוריות של אמזון
קטגוריה:סדרות פנטזיה אמריקאיות
קטגוריה:סדרות פנטזיה בריטיות
קטגוריה:סדרות פעולה אמריקאיות
קטגוריה:רומא העתיקה בתרבות
קטגוריה:סדרות טלוויזיה אמריקאיות שעלו לשידור בשנת 2018
שחר סוויסה

**שחר סוויסה** (נולד ב-4 במרץ 1979) הידוע גם כ**ש"ס** הוא ראפר, מוזיקאי ומפיק מוזיקלי ישראלי.

## קריירה
סוויסה החל את הקריירה המוזיקלית שלו בשנות ה-90 של המאה ה-20 כאשר עבד יחד עם ההרכב "שב"ק ס'" על אלבומיהם הראשונים, ואף לקח חלק בהפקת אלבום הבכורה של ההרכב "חלוצי החלל".

ב-2004 השתתף בתוכנית המציאות "9 שעות ושיר" בערוץ 24 והקליט את השיר "אש בנשמה" עם "שבק מיוזק", פילוני ופישי הגדול.

ב-2005 השתתף בתוכנית "גלויות מכאן" ושר את שיר הנושא של התוכנית.
השתתף גם באלבומה של שורטי "לאלף את הסוררת" בשיר "המבט שלו".

ב-2006 הוציא סוויסה את אלבום הבכורה שלו, "שחר סוויסה", תחת חסותה של חברת התקליטים NMC.

עוד בשנת 2006 התארח עם חמי ומירו בשיר "אני רוצה לזוז" של תומר יוסף, באלבום "צוחקים מתחת לאדמה".

ב-2007 השתתף באלבומו של אמיר פיי גוטמן "דבש בכוורת" בשיר "האור שבקצה הבמה", וגם השתתף באלבומו של קוואמי, "מלחמת פופ", בשיר "רננו צדיקים" הכולל את קוטג' וקאשי.

בשנת 2009 הוציא סוויסה את הסינגל "אהבה", בהפקת דן תורן, מתוך פרויקט בשם "60,70,80 - להיטי כל הזמנים". עוד באותה שנה הוציא דואט עם דניאלה פיק בשם "לא בא לי".

בין השנים 2013-2017 הוציא סוויסה את הסינגלים "סוויס אייר" "תני לי סימן" "יללת הגברים", "ארץ אהובה", "רומבה", ואת "יהיה לנו טוב", שהפיק טל מטמור, מתוך אלבום מיועד.

ב-19 בדצמבר 2024, במהלך מלחמת חרבות ברזל, הוציא סוויסה את השיר, "ואלה שמות (האחים והאחיות שלנו)". השיר, הכולל את שמות מאה החטופים הנמצאים בשבי החמאס מאז פרוץ המלחמה, לווה בקליפ עם תמונות החטופים כחלק מהמאבק של מטה משפחות החטופים.

## דיסקוגרפיה
* שחר סוויסה (2006)

## קישורים חיצוניים

## הערות שוליים

קטגוריה:ראפרים ישראלים
קטגוריה:מוזיקאים ישראלים
קטגוריה:מפיקים מוזיקליים ישראלים
קטגוריה:אמנים ישראלים הידועים בשם במה
קטגוריה:מפיקי היפ הופ ישראלים
Worlds Collide (2019)

אירוע **Worlds Collide** בשנת 2019 היה אחד מאירועי השלם וצפה של ארגון ההיאבקות האמריקאי, ה-WWE, ששודר בערוץ של ה-WWE Network. האירוע כלל את שלושת המותגים (205 לייב, NXT ו-NXT UK). הוא צולם בתאריכים 26 ו-27 בינואר 2019, ושודר שבוע לאחר מכן, ב-2 בפברואר 2019. האירוע נערך במרכז הכנסים בפיניקס שבאריזונה.

האירוע כלל טורניר של 15 משתתפים, כשהם חולקו למותגים NXT, NXT UK ו-205 לייב. הזוכה בטורניר היה ולווטין דרים מ-NXT, והוא בחר להתחרות מול ג'וני גרגאנו על אליפות צפון אמריקה של NXT.

## עלילות

הזוכה בטורניר יקבל קרב על אליפות לבחירתו מהמותגים NXT, NXT UK או 205 לייב.

ב-10 בינואר, קרב באטל רויאל של 15 משתתפים נקבע לאירוע. סדר ההדחות של הבאטל רויאל יקבע את ההתמודדויות של הסיבוב הראשון בטורניר. הזוכה בקרב הבאטל רויאל יקבל מנוחה ולא יתחרה בסיבוב הראשון, אלא יצטרף לטורניר רק בסיבוב השני.

## משתתפים

## הטורניר

## תוצאות
### 26 בינואר

### 27 בינואר

## קישורים חיצוניים

## הערות שוליים

קטגוריה:אירועי שלם וצפה של ה-WWE בשנת 2019
קטגוריה:WWE NXT
ילנה קונדקובה

י**לנה ולדימירובנה קונדקובה** (ברוסית: **Еле́на Влади́мировна Кондако́ва**; נולדה ב-30 במרץ 1957 במיטישצ'י, שבמחוז מוסקבה) היא קוסמונאוטית ופוליטיקאית רוסייה. גיבורת הפדרציה הרוסית (1995). הפכה לטייסת החלל האישה השלישית, בתולדות ברית המועצות ורוסיה, לאחר ולנטינה טרשקובה (שטסה בשנת 1963) וסבטלנה סביצקאיה (שטסה בשנת 1982) ולטייסת החלל הראשונה של הפדרציה הרוסית.

## ביוגרפיה
היא נולדה ב-30 במרץ 1957 בעיר מיטישצ'י שבמחוז מוסקבה, ברוסיה הסובייטית. ילנה קונדקובה הייתה האישה הראשונה שביצעה טיסה ארוכה לחלל ושהתה בו במשך מספר חודשים.

בשנת 1985 החלה להתאמן בחללית סויוז TM. היא נכללה בחיל הקוסמונאוטים של ברית המועצות משנת 1989.

טיסת החלל הראשונה שלה התרחשה ב-4 באוקטובר 1994 במסגרת משלחת סויוז TM-20 וחזרה לכדור הארץ ב-22 במרץ 1995, לאחר שהייה בת 5 חודשים בתחנת מיר.

הטיסה השנייה שלה הייתה כמומחית בחללית האמריקאית אטלנטיס במסגרת משלחת STS-84 בתאריכים 15–24 במאי 1997 במסגרת תוכנית העגינה השישית עם תחנת החלל מיר.

מאז 1980 היא עבדה כמהנדסת במחלקה 113 בתאגיד החלל והטילים "אנרגיה", שם עבדה בקבוצת ניהול התפעול הראשי ועסקה בתכנון טיסות ארוכות טווח לחלל ובהכשרת צוותים במצבי חירום, עבדה על ביצוע פרויקטים מדעיים, ניסויים וביצעה עבודות מחקר.

משנת 1989 עד 1999 שירתה בחיל הקוסמונאוטים של תאגיד החלל הרוסי. היא פרשה מתאגיד החלל אנרגיה ב-30 בדצמבר 1999, עם בחירתה למושב בדומה הממלכתית של הפדרציה הרוסית. ב-27 במרץ 2012 מונתה להיות נציגת הסחר של הפדרציה הרוסית בשווייץ.

מ-1999 עד 2003 - הייתה חברת הדומה מטעם מפלגת "מולדת - רוסיה כולה". משנת 2003 עד 2011 מטעם מפלגת רוסיה המאוחדת.

ב-16 באוגוסט 2011 הודיעה קונדקובה על פרישתה מרוסיה המאוחדת עקב אי הסכמתה עם תוצאות הבחירות הפנימיות במפלגה שנערכו באותו חודש.
## סטטיסטיקה

## פרסים
* גיבורת הפדרציה הרוסית (10 באפריל 1995)
* מדליה על הישגים בחקר החלל (12 באפריל 2011) - *הוענק על תרומתה הגדולה בתחום המחקר, הפיתוח והשימוש בחלל החיצון, שנים רבות של עבודה מצפונית, פעילות חברתית פעילה*
* מדליית נאס"א לטיסות חלל (NASA Space Flight Medal).
## בני משפחתה
* בעלה - ולרי ריומין - היה טייס חלל אף הוא ולאחר מכן אחד מבכירי תאגיד הטילים והחלל "אנרגיה"
* בתה - יבגניה ולרייבנה ריומינה - נולדה בינואר 1986.

## ראו גם
* ולנטינה טרשקובה
* סבטלנה סביצקאיה
* ילנה סרובה

## לקריאה נוספת
* И. А. Маринин, С. Х. Шамсутдинов, А. В. Глушко (составители). Советские и российские космонавты. 1960—2000 / Под редакцией Ю. М. Батурина. — М.: ООО Информационно-издательский дом «Новости космонавтики», 2001. — .

## קישורים חיצוניים

* הקוסמונאוטית ילנה קונדקובה . אנציקלופדיית הווידאו "קוסמונאוטים". אולפני הטלוויזיה של רוסקוסמוס 
* 

## הערות שוליים

קטגוריה:טייסות חלל
קטגוריה:מעוטרי גיבור הפדרציה הרוסית
קטגוריה:חברי מפלגת רוסיה המאוחדת
קטגוריה:חברי הדומה הממלכתית
קטגוריה:ילידות 1957
קטגוריה:רוסים שנולדו ב-1957
פאוסטו מאסנאדה

**פאוסטו מאסנאדה** (באיטלקית: **Fausto Masnada**; נולד ב-6 בנובמבר 1993) הוא רוכב אופני כביש איטלקי בקבוצת הקונטיננטל פרו ההונגרית MBH Bank CSB Telecom Fort.

## ביוגרפיה
מאסנאדה נולד בברגמו.

### אנדרוני–ג'יאקטולי (2017–2019)
ב-2016, רכב מאסנאדה בקבוצת למפרה בתור סטאז'ר, אך לא הצליח להשיג חוזה קבוע בקבוצה. בעקבות כך, חתם ב-2017 בקבוצת "אנדרוני–ג'יאקטולי" האיטלקית מדרג הפרו קונטיננטל. באותה עונה סיים שלישי ב, 24 שניות אחרי דייגו אוליסי המנצח.

את 2018 פתח מאסנאדה בארגנטינה, כשסיים במקום ה-11 בוואלטה אה סאן חואן. הוא סיים שישי במרוץ קופי אה ברטלי ושלישי בג'ירו דל'אפנינו, לאחר שהפסיד לג'וליו צ'יקונה המנצח ואמארו אנטונש בספרינט הסיום. במאי, מאסנאדה ערך את הופעת הבכורה שלו בגרנד טור כשנבחר לג'ירו ד'איטליה, הוא לא התבלט במרוץ וסיים במקום ה-26, שהיה הראשון מתוך בני קבוצתו. הוא סיים תשיעי בטור של הונגריה וניצח את קטגוריית ההרים בטור של סלובניה. לקראת סוף העונה, הוא ניצח את הטור של האיינאן בסין, לאחר שגם ניצח את הקטע השמיני במרוץ.

ב-2019, סיים שלישי בג'ירו די סיציליה וניצח את קטגוריית ההרים במרוץ. מאסנאדה התחרה ב שהיווה עבורו הכנה לקראת הג'ירו ד'איטליה, ובלט מאוד במרוץ לאחר שניצח 2 קטעים מתוך חמישה וסיים במקום החמישי, 1:13 אחרי פאוול סיבאקוב. לאחר מכן סיים שני בג'ירו דל'אפנינו, כשבן קבוצתו מאטיה קטאנאו מקדים אותו. בג'ירו ד'איטליה, בקטע השישי, מאסנאדה היה חלק מקבוצת בריחה גדולה ששרדה עד הסיום, בשלב מסוים התנתקו מהקבוצה הוא וולריו קונטי ועברו לקדמת המרוץ, בסיום גבר מאסנאדה על קונטי וניצח את הקטע. בנוסף לכך מאסנאדה סיים שלישי בקטע ה-16, אחרי ג'וליו צ'יקונה ויאן הירט, ורביעי בקטע ה-17. הוא סיים שני בקטגוריית ההרים, אחרי ג'וליו צ'יקונה. מאסנאדה סיים רביעי בקטגוריית הנקודות. הוא סיים את המרוץ במקום ה-20, שהיה הראשון מתוך בני קבוצתו. מאסנאדה גם זכה בקטגוריית הרוכב האגרסיבי ביותר של המרוץ. לאחר תום הג'ירו, הוא סיים שביעי בטור של סלובניה ושמיני בקופה אגוסטוני.

### CCC (אופניים)
ב-2020, עבר מאסנאדה לקבוצת CCC הפולנית.

### דקונינק קוויק-סטפ (2020–)
ב-19 באוגוסט 2020 פרסמה קבוצת דקונינק קוויק-סטפ הבלגית שמאסנאדה חתם אצלה עד סוף עונת 2021 ויתחיל לרכוב אצלה החל מעונת 2020, זאת בשל סגירתה הצפויה של קבוצת CCC.

## קישורים חיצוניים

## הערות שוליים

קטגוריה:רוכבי אופניים איטלקים
קטגוריה:איטלקים שנולדו ב-1993
Fetch the Bolt Cutters

***Fetch the Bolt Cutters*** (בעברית: "**תביא את המנשכיים**") הוא אלבום האולפן החמישי של הזמרת-יוצרת האמריקאית פיונה אפל. האלבום יצא לאור ב-17 באפריל 2020 על ידי חברת התקליטים אפיק רקורדס. מתוך האלבום יצא סינגל.

האלבום דורג 98 מתוך 100 ב-Metacritic, ובכך הוא האלבום בעל הדירוג השני הגבוה ביותר באתר.

## ביקורות
נכון לאפריל 2020, האלבום הוא אחד מהאלבומים המוערכים ביותר בתולדות עולם המוזיקה, תוך שמרבית הביקורות שהופנו כלפיו היו חיוביות ברובן וזאת בנוסף לכך שרוב אתרי המוזיקה העניקו לו ציונים של חמישה כוכבי זהב מתוך חמישה ושלל דירוגים נוספים.

באתר Album of the Year, קיבל האלבום דירוג של 95 מתוך 100. בהגרדיאן קיבל דירוג של חמישה כוכבי זהב מתוך חמישה. כך גם באינדפנדנט, דיילי טלגרף, הטיימס, ואף בפיצ'פורק היה לאלבום הראשון מאז My Beautiful Dark Twisted Fantasy שקיבל דירוג של 10 מתוך 10.

ב- קיבל דירוג של 9 מתוך 10. נכון ל-20 באפריל 2020, ציונו המשוכלל על סמך כל הביקורות שקיבל, עומד על 100 מתוך 100 מה שהופך אותו לאלבום היחיד בעולם המוזיקה שהצליח לעשות זאת.

ביוני 2020, נכלל האלבום ברשימת "50 האלבומים הטובים ביותר של שנת 2020 עד כה" של מגזין בילבורד. במגזין רולינג סטון האלבום התמקם במקום השני ברשימת האלבומים הטובים של שנת 2020. פיצ'פורק דירגו את האלבום במקום הראשון ברשימת "100 האלבומים הטובים ביותר של שנות ה-2020 עד כה".

## פרסים ומועדויות

## רשימת רצועות

* כל שירי האלבום נכתבו על ידי פיונה אפל עצמה חוץ מרצועה מספר 8.

## מיקומי שיא

## היסטוריית יציאות לאור

## קישורים חיצוניים

## הערות שוליים

קטגוריה:אלבומי פיונה אפל
קטגוריה:אלבומים באנגלית
קטגוריה:אלבומים שהוקלטו באולפן ביתי
קטגוריה:אלבומי חברת אפיק רקורדס
קטגוריה:זוכי פרס גראמי לאלבום המוזיקה האלטרנטיבית הטוב ביותר
היכל התהילה של ה-WWE לשנת 2007

**היכל התהילה של ה-WWE (2007)** היה טקס הוקרה למחזור השמיני במסגרת טקסי היכל התהילה של ה-WWE המסורתיים. האירוע הופק על ידי ארגון ההיאבקות האמריקאי, World Wrestling Entertainment (WWE) ב-31 במרץ 2007 בתיאטרון פוקס שבדטרויט, מישיגן. האירוע היה חלק מסוף השבוע של רסלמניה 23. האירוע הונחה על ידי טוד גרישם. הטקס שודר מאוחר יותר באותו הערב בערוץ הטלוויזיה USA. כמו כן, במרץ 2015, הטקס התווסף לתוכן ערוץ הטלוויזיה של ה-WWE Network.

## מחזור
### יחידני
* *הכוכבים הראשיים של המחזור מופיעים בכתב *'מודגש**'

### קבוצה

## קישורים חיצוניים
* 

## הערות שוליים

קטגוריה:מופעי ה-WWE
קטגוריה:טקסי היכל התהילה של ה-WWE
מרכז החלל הלאומי במוסקבה

**מרכז החלל הלאומי** (ברוסית: **Национальный космический центр**) הוא קומפלקס מבנים במוסקבה, ברחוב מיאסישצ'בה בנפת פיליובסקי פארק, בשטחו של מרכז חרוניצ'ב למחקר מדעי וייצור בתחום החלל, המשמש כמטה סוכנות החלל הרוסית מאז ספטמבר 2025.

מרכז החלל הוא יוזמה שעלתה ב-22 בפברואר 2019 על ידי מנהל תאגיד רוסקוסמוס דמיטרי רוגוזין כפרויקט משותף עם עיריית מוסקבה שבו ימוקם מטה סוכנות החלל הממשלתית, מרכז בקרת הטיסה ועובדי רוסקוסמוס. אליהם יצורפו 17 מפעלים וחברות חלל. הבנייה התקיימה בשנים 2019-2025.

## מאפיינים
מרכז החלל הלאומי נועד לאגד, תחת קורת גג אחת, 18 מתוך 30 לשכות העיצוב של מוסקבה ומפעלי תעשיית החלל במוסקבה: בסך הכל כ-12 אלף עובדים חדשים (וכך, יחד עם 8 אלף עובדי מרכז חרוניצ'וב, המתחם יאכלס 20,000 עובדים). המרכז יהווה חלק מהאזור הכלכלי המיוחד המכונה טכנופוליס "מוסקבה" המאגד פארקי תעשייה וטכנולוגיות בעיר הבירה של רוסיה. פרט לתאגיד רוסקוסמוס שימקם במתחם את משרדיו הראשיים יועברו לכאן גם חברות חלל כמו תאגיד הטילים והחלל המאוחד, TsENKI, Glavkosmos ותאגידי חלל אחרים.

משרדי רוסקוסמוס ימוקמו במגדל, בשטח כולל של 250,000 מ"ר, שיהיה דומיננטי וגובהו יגיע ל-288 מטרים, המגדל בעל מראה משולש יכלול בניינים אופקיים המחוברים אליו. לבנייה הוקצה שטח של 6.9 דונם. לאחר הבנייה, בניין המרכז יועבר לידי מרכז חרוניצ'וב, בצעד שנועד לסייע בשיפור מצבו הכלכלי.

## מטרה
ריכוז המפעלים והתעשיות בענף החלל נועד ליצור אפקט סינרגיסטי מגידול בעוצמת האינטראקציה ושיתוף הפעולה ביניהם, יצירת סביבה חדשה באופן איכותי וצמצום העלויות הכלכליות של המפעלים (מתוכנן חיסכון כולל של כמיליארד רובל לשנה).

## היסטוריה
הרעיון של יצירת מרכז חלל לאומי הוצע בשנת 2018 על ידי ראש רוסקוסמוס דמיטרי רוגוזין; על משימת הקמתו הכריז נשיא רוסיה ולדימיר פוטין בנאומו בפני האספה הפדרלית בפברואר 2019 והרעיון להציב את המרכז בשטחו של מרכז חרוניצ'ב הציע ראש עיריית מוסקבה, סרגיי סוביאנין.

בניית מרכז החלל הלאומי מתבצעת על ידי חברת החזקות הבנייה וההנדסה "Mosinzhproekt". הבנייה החלה בשנת 2019, סיום הבנייה מתוכנן בשנת 2022 ובשנת 2023 ארגוני התעשייה השונים יעברו אליו.

בניית המרכז נמשכה גם בתקופת מגפת הקורונה ברוסיה, למרות הודעת העירייה על הפסקת עבודות בנייה במוסקבה.

בספטמבר 2025, נחנך המרכז בטקס חגיגי ובאוקטובר הוחלט כי שמו הרשמי יהיה ״מרכז החלל הלאומי על שם האישה הראשונה בחלל ולנטינה טרשקובה״.

## קישורים חיצוניים

* מוסקבה אישרה את הרעיון של בניית מרכז החלל הלאומי 
* 

## הערות שוליים

קטגוריה:ערכים שבהם תבנית אתר רשמי אינה מתאימה להוספה אוטומטית
קטגוריה:תוכנית החלל הרוסית
קטגוריה:מוסקבה: מבנים
קטגוריה:רוסקוסמוס
קטגוריה:רוסיה: טכנופארקים
מרכז גגארין להכשרת קוסמונאוטים

**מרכז גגארין להכשרת קוסמונאוטים**, ידוע רשמית בשם **מרכז המחקר המדעי הניסויי להכשרת קוסמונאוטים על שם יורי א. גגארין** (ברוסית: **ФГБУ «Научно-исследовательский испытательный центр подготовки космонавтов имени Ю. А. Гагарина»**; בראשי תיבות: **ЦПК им. Ю. А. Гагарина**) הוא המוסד העיקרי הרוסי להכשרת טייסי חלל ומהווה את מרכז האימונים של טייסי חלל ברוסיה.

## היסטוריה
המרכז נוצר ב-11 בינואר 1960 בעיר הכוכבים באזור מוסקבה כיחידת הקוסמונאוטים הראשונה של ברית המועצות. בסוף שנות השישים נקרא המרכז על שמו של יורי גגארין לזכר טייס החלל הראשון של כדור הארץ.

ב-1995, בצו של ממשלת הפדרציה הרוסית מיום 15 במאי 1995, אורגן המרכז כמרכז מחקר מדעי לאומי להכשרת קוסמונאוטים.

מראשיתו ועד 1991 היה המרכז בסמכות משרד ההגנה של ברית המועצות, ומשנת 1992 עד 2008 היה בניהול משרד ההגנה של הפדרציה הרוסית.

ב-2009, על פי הוראת ממשלת הפדרציה הרוסית מיום 1 באוקטובר 2008, המרכז שהיה בניהול הצבא הועבר לניהול אזרחי ולאחריות סוכנות החלל הפדרלית הממשלתית רוסקוסמוס והיחידה הצבאית שניהלה את המרכז מטעם משרד ההגנה של רוסיה פורקה.

באפריל 2017 היו דיווחים שבשנים האחרונות כעשרה קוסמונאוטים עזבו את המרכז, בשם מה שהם כינו "בעיות ארגוניות פנימיות במרכז". כך למשל, ב-25 באפריל פרסם אחד מטייסי החלל, גנאדי פדאלקה, מכתב פתוח ובו ביקר את ראש המרכז, יורי לונצ'קוב, וקרא לפטר אותו. באוקטובר 2017 התפטר יורי לונצ'קוב. מקסים חרלמוב, סגן ראש המרכז לניהול ופיתוח, מונה לממלא מקומו. ב־24 בנובמבר הוצג בפני צוות המרכז ראש המרכז החדש, פאבל ולסוב, אשר קודם לכן עמד בראש מכון גרומוב לחקר טיסות.

## ראשי המרכז
* יבגני אנטולייביץ' קרפוב (24 בפברואר 1960–1963)
* מיכאיל פטרוביץ' אודינצוב (1963)
* ניקולאי פיודורוביץ קוזנצוב (1963–1972)
* גאורגי טימופייביץ' ברגובוי (1972–1987)
* ולדימיר שטאלוב (1987–1991)
* פיוטר קלימוק (1991–2003)
* וסילי ציבלייב (2003–2009)
* סרגיי קריקאליוב (30 במרץ 2009–27 במרץ 2014)
* יורי ולנטינוביץ' לונצ'קוב (אפריל 2014–אוקטובר 2017)
* פאבל ניקולאייביץ' ולסוב (נובמבר 2017–2021)
* מקסים חרלאמוב (2021–ואילך)

## גלריה

קובץ:Centrifuge russia.jpg|הצנטריפוגה הראשית במרכז
קובץ:Zvezda_training_module.jpg|טייסי חלל מתאמנים במודול הסימולטור "זבזדה" בבריכת המרכז
קובץ:Mir training module.jpg|דגם אימון של תחנת החלל "מיר"
קובץ:Soyuz TMA module.jpg|סימולטור ספינת TMA של סויוז
קובץ:Zvezdny Gorodok Excursion.ogv|סיור במקום

## קישורים חיצוניים

*  
* מוזיאון מרכז גגארין להכשרת קוסמונאוטים
* יובל חמישים להקמת המרכז

## הערות שוליים

קטגוריה:חברות תעופה רוסיות
קטגוריה:תוכנית החלל הרוסית
קטגוריה:מעוטרי עיטור לנין
קטגוריה:מעוטרי עיטור הידידות בין העמים
גביע המדינה בכדורגל נשים 2004/2005

**[[גביע המדינה בכדורגל נשים]]** לעונת **2004/2005** הייתה התחרות ה-7 מאז היווסדה. משחקי התחרות החלו ב-7 באפריל 2005 ומשחק הגמר נערך ב-9 ביוני 2005 והסתיים בניצחון של מכבי חולון על אס"א תל אביב בדרך לזכייה שלישית ברציפות בתואר.

מתוך 19 קבוצות ששיחקו בעונה זו בליגת כדורגל נשים נרשמו לגביע 15 קבוצות.

לפי תקנון התחרות, בעונה זו נערכו 4 סיבובים כשבסיבוב הראשון השתתפו 14 קבוצות ורק קבוצה אחת הוגרלה להעפיל באופן אוטומטי לרבע הגמר.

## שמינית הגמר
הסיבוב הראשון בתחרות היה למעשה שמינית הגמר. לסיבוב זה נרשמו 14 קבוצות אך בפועל רק 12 השתתפו בו.

## רבע הגמר
אל 7 העולות משמינית הגמר הצטרפה קבוצת בנות הדר יוסף שעלתה בהגרלה לשלב זה שהתקיים ב-9 במאי 2005.

## חצי הגמר
כמו בשנים קודמות, משחקי חצי הגמר נקבעו בהגרלה שהבטיחה שמכבי חולון ואס"א תל אביב לא יפגשו בשלב זה. המשחקים התקיימו בהצגה כפולה ב-15 במאי באצטדיון העירוני בת ים.

## הגמר

## ראו גם
* עונת 2004/2005 בליגת כדורגל נשים

## קישורים חיצוניים
* 
* גביע המדינה לנשים 2005, דף מארכיון האינטרנט - במקור מ-geocities.
* קבוצת הנשים של הפועל פתח תקווה בשנת 2005 דף מארכיון האינטרנט - במקור מאתר "כחול" של אוהדי הפועל פתח תקווה

## הערות שוליים

קטגוריה:2004 בישראל: כדורגל
קטגוריה:2005 בישראל: כדורגל
קטגוריה:תחרויות כדורגל ב-2004
קטגוריה:תחרויות כדורגל ב-2005
קטגוריה:גביע המדינה בכדורגל נשים
ויקטור יליסייב

**ויקטור פטרוביץ' יליסייב** (ברוסית: **Ви́ктор Петро́вич Елисе́ев**; נולד ב-9 ביוני 1950) הוא גנרל, מנצח תזמורת ומורה למוזיקה רוסי. הוא מנהל אנסמבל מקהלת המשמר הלאומי, שבמשך שנים נוצר בלבול בינה לבין מקהלת הצבא האדום הרוסי.

## ביוגרפיה
יליסייב נולד בשנת 1950 במוסקבה, רוסיה, לפיוטר וסרפימה יליסייב. הוא סיים את האקדמיה למוזיקה (היום מכון המוזיקה הממלכתי על שם שנקה במוסקבה). לאחר מכן שירת כחייל במשרד הפנים (1969–1971), ומונה למנהל המקהלה ביחידתו לשעבר. בשנת 1976 סיים יליסייב את המכללה למוזיקה על שם גנסין והתמחה בניצוח מקהלה.
[ממוזער| יליסייב עם מנהיג צפון קוריאה, [קים ג'ונג-און|קים ג'ונג און, ונשיא רוסיה ולדימיר פוטין במהלך פסגת רוסיה-צפון קוריאה בשנת 2019.]]
יליסייב היה חלק ממקהלת משרד הפנים מאז הקמתה בשנת 1973. הוא החל כמנהל מקהלות, והפך למנהל המקהלה הראשי וסגן מנהל בשנת 1977. בשנת 1985 הוא הפך לראש ההרכב ובשנת 1995 גם לראש המרכז התרבותי של משרד הפנים. בשנת 1998 התמנה לפרופסור בקונסרבטוריון של מוסקבה.

יליסייב נשוי בשלישית ואב לשניים, אחד מהנישואים הראשונים ואחד מנישואיו השלישיים. הוא גר במוסקבה. בשנת 2012 עבר גירושין מתוקשרים עם אירינה.

## הופעות ועבודה
בהנחיית יליסייב הופיע הרכב מקהלת משרד הפנים במדינות שונות, בהן בולגריה, צ'כוסלובקיה, גרמניה, הונגריה, צפון קוריאה, איטליה, יוון, ברזיל, מקסיקו, שווייץ, איחוד האמירויות, כווית, עומאן, קטר, ספרד, סין, טורקיה וישראל. יליסייב היה בחבר השופטים בתחרות שירי החיילים הבינלאומיים ב-1999 שהתקיימה בסוצ'י.

## פרסים
ממוזער|350x350 פיקסלים| ילייזייב (מרכז קדמי) עם הרכב המקהלה 
יליסייב הוא בעל תואר אמן העם של רוסיה (1988) ובעל תעודת הכבוד הנשיאותית של רוסיה.

## קישורים חיצוניים

קטגוריה:זמרים רוסים
קטגוריה:מוסקבה: אישים
קטגוריה:מעוטרי עיטור הידידות (רוסיה)
קטגוריה:רוסים שנולדו ב-1950
מרכז החלל הלאומי בלסטר

ממוזער|החללית סויוז 7K OK (A) מוצגת במרכז
**מרכז החלל הלאומי** (באנגלית: **National Space Centre**) הוא מוזיאון ומשאב חינוכי המכסה את תחומי מדעי החלל והאסטרונומיה, יחד עם תוכנית לחקר חלל בשיתוף עם אוניברסיטת לסטר. ממוקם בצד הצפוני של העיר לסטר, אנגליה, בסמוך לנהר סור. רבים מהתערוכות, כולל רקטות זקופות, שוכנים במגדל עם תומכי פלדה מינימליים וחיפוי שקוף למחצה שהפך לאחד מציוני הדרך המוכרים ביותר של לסטר.

הבניין תוכנן על ידי ניקולס גרימשו ונפתח לקהל ב-30 ביוני 2001. המגדל מתנשא לגובה 42 מטרים.

## קישורים חיצוניים

* 

## הערות שוליים

קטגוריה:אוניברסיטת לסטר
קטגוריה:הממלכה המאוחדת: מדע וטכנולוגיה
קטגוריה:הממלכה המאוחדת: מוזיאונים
קטגוריה:לסטר
יצחק ביגר

**יצחק ביגר** (2 בנובמבר 1917 – 1 במרץ 1948) היה שחקן כדורמים ארץ ישראלי, שוער מכבי חיפה ונבחרת ארץ ישראל בכדורמים ושוער קבוצת הוקי שדה של מכבי חיפה. ייצג את ישראל בתחרויות בינלאומיות נגד מצרים, לבנון ויוון. נהרג בגשר רושמיה בחיפה במלחמת העצמאות.

## ביוגרפיה
ביגר נולד וגדל בזכרון יעקב למשפחת עובדים דור רביעי בארץ ישראל, בנם של חיה שרה ודוד ביגר. בילדותו עבר עם משפחתו לשכונת בת גלים בחיפה. משפחתו הייתה מראשוני המתיישבים בשכונה. הוא בן מתוך עשרה אחים ואחיות. אברהם, נחמן, אפרים ויורם אחיו היו אף הם שחיינים ושחקני כדורמים מצטיינים בקבוצת מכבי חיפה, ונבחרת ארץ ישראל.

במשחקה הראשון של נבחרת ארץ ישראל בכדורמים, נגד נבחרת יוון, שנערך בבריכת בת גלים ב-4 בספטמבר 1937 לעיני 3,500 צופים שימש ביגר כשוער, אף על פי שחלה בשפעת עם חום גבוה, ונבחרת ישראל ניצחה 5–2.

בטורניר גביע פארוק, מלך מצרים, שנערך בקהיר באוקטובר 1944 שיחק ביגר כשוער הנבחרת, שניצחה את לבנון 4–1 ואת צבא הברית 7–1. במשחק הגמר ניצחה מצרים את ישראל 2–0.

ביגר היה אמור להשתתף באולימפיאדת לונדון (1948), אך מותו ב-1 במרץ 1948 קטע את החלום.

## חיים אישיים
ביוני 1946 התקבל ביגר כחבר בחברת ההובלה "הנמל החדש", ומאז עבד בקביעות כנהג. במאי 1947 יצא לאימונים מטעם ההגנה. למרות ניתוקה של חיפה מהמפרץ על ידי מארבים של הערבים בוואדי רושמיה, ביגר הוביל מדי יום מצרכים מחיפה למפרץ. ב-1 במרץ 1948 (כ' באדר א' ה'תש"ח), תוך כדי מילוי תפקידו כנהג, נהרג מפגיעת כדורים בבטנו כאשר נסע בוואדי רושמיה. הוא הובא למנוחת עולמים בבית הקברות הצבאי בחיפה.

ביגר היה נשוי לאיילה ואב לבן.

## הנצחה
במשך כארבעה עשורים נערך מפעל העשרה, שכלל תשע תחרויות שחייה לזכרם של תשעה מהרוגי מלחמת העצמאות שחייני מכבי ומשחק כדורמים לזכרו.

## קישורים חיצוניים

* 
* תולדות הכדורמים בישראל היסטוריה בישראל
* 
* 
* נתן, זיכרון לנופלים - יצחק ביגר, באתר הארץ 4 באפריל 1948

## הערות שוליים

קטגוריה:מכבי חיפה
קטגוריה:שחיינים ארץ-ישראלים
קטגוריה:שחקני כדורמים
קטגוריה:שחקני הוקי שדה
קטגוריה:אנשי היישוב ילידי הארץ
קטגוריה:זכרון יעקב: אישים
קטגוריה:חללי צה"ל במלחמת העצמאות
קטגוריה:חללי מלחמת העצמאות עד להקמת המדינה
קטגוריה:ספורטאים שנפלו במערכות ישראל
קטגוריה:אישים הקבורים בבית הקברות הצבאי בחיפה
קטגוריה:ארץ-ישראלים שנולדו ב-1917
קטגוריה:ארץ-ישראלים שנפטרו ב-1948
ציון יעקב

ממוזער|290px|שמאל|ציון יעקב במכבי הרצליה (שני משמאל בשורה תחתונה)

**ציון יעקב** (נולד ב-15 ביוני 1953) הוא כדורגלן עבר ישראלי, ששיחק בעמדת הקשר.

## קריירה
ציון יעקב, המכונה "פוגל", החל את קריירת הבוגרים שלו בקבוצת הפועל עליה כפר סבא בליגה ג', שהייתה קבוצת הבת של הפועל כפר סבא וייצגה את שכונת שיכון עליה. בעונת 1973–1974 העפיל עם קבוצתו לליגה ב' דרום א' אחרי שסיימה במקום הראשון במשחקי המבחן. בתחילת עונת 1976–1977 ניסתה קבוצת האם הפועל כפר סבא לצרפו לשורותיה, לאחר שהרשים את המאמן אריה רדלר במהלך משחק אימון. למורת רוחם של הנהלת עליה כפר סבא שזעמו על ההעברה שלבסוף בוטלה והשחקן נשאר בעליה כפר סבא.

בעונת 1977–1978 הצטרף למכבי הרצליה מליגה א' צפון, במדיה כבש ובישל שערים רבים תוך תפיסת מקום של קבע בהרכב. בסוף העונה העפיל עם מכבי הרצליה לליגה הארצית והמשיך עונה נוספת.

בעונת 1979–1980 הצטרף לקבוצת מכבי יבנה ששיחקה בליגה א' דרום. יעקב ניהל את משחקה של הקבוצה במרכז המגרש ובסיום העונה העפיל עימה לליגה הארצית. בסיום עונת 1981–1982 העפיל עם יבנה לליגה הלאומית, כשהוא מבקיע 12 שערים. ציון יעקב ששימש כקפטן הקבוצה, נחשב לשחקן הוגן ולא הרבה לקבל כרטיסים צהובים במהלך המשחקים.

בעונת 1984–1985 זכה ציון יעקב עם מכבי יבנה בגביע הטוטו. בסיום עונת 1986–1987 ירד עם יבנה לליגה הארצית. בסך הכל שיחק יעקב ביבנה 10 עונות ברציפות, מהן 5 עונות בליגה הבכירה. לזכותו בישולים ושערים רבים שהבקיע מעמדת הקשר.

את עונת 1989–1990 פתח עם מכבי יבנה ולאחר מספר מחזורים עבר לבית"ר רמלה מליגה א' דרום עד סוף העונה, אותה סיימה במקום ה-7.

## קריירת אימון
ציון יעקב מונה למאמן מכבי יבנה בעונת 1990–1991 ובסיום העונה העלה אותה בחזרה לליגה הלאומית מהמקום השני. בעונה שלאחר מכן בליגה הבכירה, התפטר יעקב לאחר הפסד החוץ במחזור ה-7 לקבוצת הפועל ירושלים. במהלך השנים אימן שוב את מכבי יבנה מספר פעמים, ללא הישגים בולטים. אימן גם בהפועל מרמורק ובית"ר יבנה. בשנת 2011 שימש בסקאוט של הפועל תל אביב ובעונת 2011–2012 אימן את קבוצת הנוער שלה.

## חיים אישיים
נשוי לציונה. בנו עמיחי יעקב היה גם הוא שחקנה של מכבי יבנה בעבר, וכיום הוא מאמן כושר אישי.

בספטמבר 2023 התקיים טקס הוקרה לכבודו של יעקב במועדון מכבי יבנה.

## תארים כשחקן
**[[גביע הטוטו]]**
***זכייה (1)**: עונת 1984–1985

## הערות שוליים

קטגוריה:כדורגלנים ישראלים
קטגוריה:קשרי כדורגל ישראלים
קטגוריה:כדורגלני מכבי הרצליה
קטגוריה:כדורגלני מכבי יבנה
קטגוריה:מאמני כדורגל ישראלים
קטגוריה:מאמני מכבי יבנה
קטגוריה:מאמני הפועל מרמורק
קטגוריה:כפר סבא: כדורגלנים
קטגוריה:ישראלים שנולדו ב-1953
בית הקברות דה לה אלמודנה

בית הקברות **דה לה אלמודנה** (בספרדית: **Cementerio de Nuestra Señora de La Almudena**) הוא בית קברות הממוקם במדריד. מספר הקברים במקום מוערך בכ-5 מיליון. היה בית הקברות הראשי של העיר בשנים 1884–1973.

## היסטוריה
כבר במהלך שלטונו של קרלוס השלישי רצו להעביר את בית הקברות העירוני מחוץ למרכז העיר. אומנם התוכניות נדחו כל פעם מחדש ובסופו של דבר, בית הקברות החדש במזרח העיר נפתח רק ב-1884. הקיבולת המקורית של המקום הייתה כ-63 מקומות. בתחילת המאה ה-20 הושלמו עבודות בנייה במקום וקיבולת הורחבה ל-885 אלף מקומות. הנקרופוליס הראשי נפתח בשנת 1925. בשנת 1955 בוצעה הרחבה נוספת.

## ידוענים הקבורים בבית הקברות
בין הידוענים הקבורים בדה לה אלמודנה: אלפרדו די סטפנו, ניסטו אלקלה סאמורה, ויסנטה אליכסנדרה, סנטיאגו רמון אי קחאל, דולורס איברורי, מנואל ממפאסו ורבים נוספים.

## תמונות

Capilla_del_Cementerio_de_la_Almudena_(Madrid)_01.jpg|כנסייה
Cementerio_de_la_Almudena_04jul07_51.JPG|מראה כללי
Emiliano_Barral_Panteón_(detalle)_Pablo_Iglesias_1930_Madrid.jpg|מצבה
Nichos.JPG|קבורה בקיר


## קישורים חיצוניים

* אתר בית הקברות

קטגוריה:מדריד
קטגוריה:ספרד: בתי קברות